<classify> Mwaka jana, Diamond alipata tuzo 10 na kwa mwaka huu aliweka wazi kuwa hana mpango na tuzo hizo kutokana na kutoridhishwa na mambo kadhaa yaliyohusika katika uandaaji wake na hivyo hakuomba kura za mashabiki.Katika tuzo zake tano, Ali Kiba alishinda katika kipengele cha Wimbo Bora wa Afro Pop kupitia wimbo wake wa Mwana ambapo alizishinda nyimbo kama vile Mdogomdogo wa Diamond, Niseme wa Yamoto Band, Nitakupwelepweta wa Yamoto, Kanya Boya wa Mesen Selekta pamoja na Hawajui wa Vanessa Mdee.Wimbo huo pia ulishinda kwenye kipengele cha Wimbo Bora wa mwaka ambapo pia aliwashinda kina Jux, Ommy Dimpoz, Weusi na Farid Kubanda Fid Q. Kiba pia alishinda kwenye kipengele cha Mtunzi Bora akiwashinda akina Diamond, Ben Pol, Barnaba na Jux.Msanii huyo ambaye pia ni mchezaji soka mahiri, nyota yake iliendelea kungara tena usiku huo baada ya kuchukua Tuzo ya Mwimbaji Bora wa Kiume na kuwamwaga akina Ben Pol, Jux, Diamond na Belle 9. Pia Ali Kiba aliwainua tena mashabiki wake ukumbini hapo baada ya kutangazwa kuwa ni Mtumbuizaji Bora wa Mwaka na kuwa amemmwaga mara nne Diamond katika vipengele walivyoshindanishwa na pia kwenye kipengele hicho amewamwaga akina Nyoshi El Saadat, Christian Bella na Mzee Yusuph.Pia katika nyimbo ambazo alishirikishwa Ali Kiba nazo zimeshinda ukiwamo wimbo wa Kibo Yangu wa Mwana FA. Kwa upande wake, Diamond alishinda kwenye kipengele cha Video Bora ya mwaka kupitia video yake ya Mdogomdogo na huku wimbo wa Nitampata Wapi ukichukua Tuzo ya Wimbo Bora wa Zouk.Lakini pia jina lake lilikuja kusikika kwenye nyimbo alizoshirikishwa kama vile ule wa Joseph Haule Profesa Jay wa Kipi Sijasikia ambao Diamond ameshirikishwa. Kiba na Diamond hawakuwapo ukumbini hapo kuchukua tuzo zao hizo na badala yake waliwakilishwa.Wengine waliongara ni Mzee Yusuph ambaye alishinda tuzo tatu kuanzia kipengele cha Mwimbaji Bora wa Kiume na Mtunzi Bora wa Kiume Taarab pamoja na bendi bora ya Taarab.Pia Joh Makini alishinda kwenye vipengele viwili ambavyo ni Msanii Bora wa Hip Hop na Mtunzi Bora wa Mwaka wa Hip Hop, huku Vanessa akishinda katika kipengele cha Mtumbuizaji na Mwimbaji Bora wa Kike wa Mwaka.Bendi ya FM Academia ambayo kwa miaka mingi imekuwa ikikosa tuzo hizo, mwaka huu imepata tuzo mbili ambazo ni Bendi Bora ya Mwaka pamoja na wimbo bora wa mwaka ambapo imeshinda kupitia wimbo wake wa Walewale.Jose Mara ameshinda kwenye kipengele cha Mtunzi Bora wa Mwaka wa Bendi pamoja na Mwimbaji Bora wa Kiume huku Isha Mashauzi akishinda kwenye kipengele cha Mwimbaji Bora wa Kike Taarab huku wimbo wake wa Mapenzi hayana dhamana ukishinda Wimbo Bora wa Taarab.Wengine walioshinda ni Jux katika kipengele cha Wimbo Bora wa RB kupitia wimbo wake wa Sisikii, Maua alishinda kupitia wimbo wake wa Let them Know na kushinda kwenye kipengele cha Wimbo Bora wa Reggae.Katika kipengele cha Rap Bora wa Mwaka wa Bendi alishinda Ferguson huku kundi la Sauti Sol likishinda kwa kipengele cha Wimbo Bora wa Afrika Mashariki kupitia wimbo wao wa Sura yako.Nahreel alishinda kipengele cha kuwa Mtayarishaji bora wa mwaka wa Bongo Fleva huku Enrico akishinda kuwa mtayarishaji bora wa mwaka wa taarab na Amoroso mtayarishaji bora wa mwaka bendi.Baraka Da Prince alishinda kuwa msanii chipukizi huku Bendi ya Yamoto ikishinda kuwa kipengele cha Kikundi bora cha mwaka Bongo Fleva katika utoaji wa tuzo hizo kwenye Ukumbi wa Mlimani City, Dar es Salaam.  <topic>: MICHEZO 